Predkladacia správa

Ministerstvo spravodlivosti Slovenskej republiky predkladá do medzirezortného pripomienkového konania správu o stave  odškodnenia jednotlivých obetí komunistického systému.

Ministerstvo spravodlivosti Slovenskej republiky bolo uznesením Národnej rady  Slovenskej republiky č. 2364 zo dňa 9. júla 2002. zaviazané do 31. januára 2003 vypracovať návrh zákona, ktorým sa v zmysle § 6 zákona č. 125/1996 Z. z. o protiprávnosti a nemorálnosti komunistického systému upraví komplexne problematika zmiernenia niektorých krívd spáchaných na odporcoch komunistického režimu a na osobách, ktoré boli postihnuté jeho perzekúciami. 

Podľa názoru rezortu vzhľadom na náročnosť uvedenej problematiky a potrebu spracovať ju komplexne, ale aj v súvislosti so zmenou politickej situácie a obmedzené možnosti štátneho rozpočtu, nie je v súčasnosti možné pripraviť navrhovaný zákon tak, ako bolo uložené uznesením Národnej rady Slovenskej republiky. Z uvedeného dôvodu ministerstvo spravodlivosti vypracovalo „Správu o  príprave zákona o odškodnení všetkých kategórií obetí komunistického systému v zmysle zákona Národnej rady Slovenskej republiky č. 125/1996 Z. z. o protiprávnosti a nemorálnosti komunistického systému“, ktorá bola predložená na rokovanie Národnej rady Slovenskej republiky.

Uznesením Národnej rady Slovenskej republiky č. 499 zo dňa 23. septembra 2003 vzala Národná rada Slovenskej republiky túto správu na vedomie a zároveň uložila vláde povinnosť predložiť do 31.decembra 2003 správu o stave odškodnenia jednotlivých kategórií oprávnených podľa doteraz platných zákonov a splniť uznesenie č. 2364 z 9. júla 2004. 

Vláda Slovenskej republiky následne uznesením č. 1047 zo dňa 13. novembra 2003 uložila podpredsedovi vlády a ministrovi spravodlivosti predložiť na rokovanie vlády Slovenskej republiky správu o odškodnení jednotlivých kategórií obetí komunistického systému oprávnených podľa doteraz platných zákonov.

V súvislosti s prípravou uvedenej správy ministerstvo spravodlivosti oslovilo všetky ministerstvá a na základe zistených údajov spracovalo predloženú správu. Materiál obsahuje prehľad právnych predpisov, na základe ktorých bolo realizované odškodnenie príp. rehabilitácia, okruh oprávnených osôb, podľa týchto právnych predpisov a v prípadoch, kde to bolo možné aj výšku peňažných prostriedkov, ktoré boli na odškodnenie vynaložené.

Materiál nebude mať dopad na štátny rozpočet, rozpočty obcí a vyšších územných celkov, preto sa doložka finančných a ekonomických, environmentálnych vplyvov a vplyvov na zamestnanosť nevyhotovuje.